Mičovský, Ján, minister pôdohospodárstva a rozvoja vidieka SR (2021-05-13):
Dobré popoludnie, ďakujem za slovo, vážený pán podpredseda Národnej rady. Vážené panie poslankyne, vážení páni poslanci, vážený pán poslanec Kuffa, ďakujem aj za túto interpeláciu, ktorá určite je zaujímavá už len z toho pohľadu, že vieme, že poľovníctvo je predmetom pomerne ostrého záujmu veľkej časti spoločnosti, nielen tých 60-tisíc poľovníkov, ale úplne oprávnene aj množstva ľudí, ktorí majú vzťah k prírode a ktorí chápu, že poľovníctvo je prirodzenou súčasťou správy krajiny. Samozrejme, za podmienky, tak ako pri všetkých zásahoch do krajiny, že sa vykonáva korektne v súlade s tradíciami, morálkou, zákonmi a istou občianskou zodpovednosťou. Zákon o zrušení povinného členstva v Slovenskej poľovníckej komore, ktorý si zmienil, resp. kde smerovala hlavne tvoja úvodná časť interpelácie, určite takýto nebude, to vieme. Je to otázka, ktorá bude spojená so zákonom o poľovníctve, ktorý predkladá ministerstvo tohto roku do procesu legislatívneho s tým, že v tejto chvíli sa nachádza v internom pripomienkovom konaní. Priznám sa, že už v obnovenom, lebo niekoľkokrát zasadali pracovné skupiny, poradcovský zbor, ktorý mal množstvo pripomienok, množstvo variant, a myslím si, že tieto vyústili do návrhu, ktorý určite bude ešte veľmi ostro posudzovaný a predpokladám, že aj menený. Ale mám za to, že tie veci, ktoré si spomenul, tie hlavné záležitosti budú v ňom riešené koncepčne, veľmi jasne a myslím, že aj pomerne, nechcem povedať radikálne, ale s jasným cielením po výsledku, lebo naozaj si povedal správne, pán poslanec, že hlavný problém, ktorý dnes máme, ktorý budeme riešiť zákonom o poľovníctve, sú extrémne vysoké škody zverou. Nikdy v histórii Slovenska takéto škody neboli a spôsob, ktorý teraz nebudem popisovať, lebo ani by to nebolo vhodné, aby som v tejto chvíli hovoril detaily, ale určite je správne, keď zdôrazním, že oblasť škôd zverou spôsobovaných na poľnohospodárskych a lesných kultúrach je prioritou tohto návrhu. Nie jedinou. Je tam aj množstvo ďalších aspektov, ktoré sú spojené s istým oprávneným nárokom vlastníkov pozemkov mať právo výkonu poľovníctva kvôli tomu, že logicky predpokladáme, že človek, ktorý má vlastníctvo lesnej alebo poľnohospodárskej pôdy a zároveň má aj oprávnenie vykonávať právo poľovníctva, bude mať prirodzený záujem na tom, aby zver nepoškodzovala jeho kultúry či už lesné, alebo poľnohospodárske. Práve tu sme videli pomerne veľký rozpor v doterajšom aplikačnom procese, keď množstvo poľovníkov nemalo vzťah k samotnému pozemku, resp. kultúra na nich a prejavovalo sa, nechcem hovoriť v akom veľkom percentuálnom podiele poľovníkov, určite nie zďaleka všetci boli takí, ale istá časť, nie celkom zanedbateľná uprednostňovala možno trofeje, možno istú takú výsadnú spoločnosť, ktorá pozostávala z pár poľovníkov a mali problém prijať ďalších. Takže toto budú všetko veci, ktoré budú takými nosnými piliermi tohto zákona. A aby som zodpovedal dôsledne otázku, tak celý proces by mal byť ukončený tohto roku tak, aby zákon sa dostal sem do siene zákonnosti v závere tohto roka. Predpokladám, že proces to bude ešte zaujímavý. Už teraz vás môžem pozvať všetkých záujemcov z radov poslaneckého zboru Národnej rady Slovenskej republiky, ale aj verejnosti. My určite usporiadame k tomuto zákonu ešte aj v priestoroch zasadačky Národnej rady stretnutia, kde by sme ďalej pokračovali ešte v niektorých precizovaniach, ale v tejto chvíli zákon je v takom stupni rozpracovania, že môžme vysloviť nádej, že aj keď bude pripomienok veľa, ale v tomto roku by mal byť platný v jeho závere. Pán podpredseda, ďakujem, skončil som.